भुरग्यांची सगली काळजी घेतासतनाच, वासिनां विशीं सारकी खबर काडून, तीं वासिनां वेळार दिवपाचें वेळापत्रक जाणून घेवप खूब गरजेचें. जिवाक खूब त्रास करतात, चड प्रमाणात भलायकेक बादा हाडटात, आनी जांचो वायट परिणाम चड तेंप उरून भुरग्यांची वाड आनी प्रगती खुंटूक शकता, अश्या दुयेंसांचेर तज्ञांनी खूब यत्न करून वासिनां तयार केल्लीं आसात.
 वासिनां दिवप म्हणजे भुरग्याच्या शरिरांत त्या- त्या रोगाचेर प्रतिकार शक्ती तयार करून दवरप. वेगवेगळ्या रोगांचेर अमूकच तरेचें वासीन आसता. त्या बद्दल आशिल्ले मनांतल्ले सगले दुबाव दोतोरा कडल्यान पयलींच पयस करून, व्यवस्थित पद्धतीन आनी वेळापत्रका नुसार वासिनां दित जाल्यार तांचो खरो फायदो भुरग्याक जाता. भुरगें पोटांत आसतना आवयक धोणकुटीचें वासीन दिवपाची खूब गरज आसता. आयच्या काळांत गुरवारपणात हीं वासिना मेळिल्ल्यान तशेंच आयच्या आवयांक भुरगेपणांत हीं वासिनां मेळिल्ल्यान जाल्ल्या भुरग्यां मदीं धोणकुटीचें दुयेंस दिश्टी पडना. त्याच बरोबर आजकाल बाळंतपण हॉस्पिटलांत जातात, ताका लागून जाय तितली निवळसाण आशिल्ल्यान, धोणकुटीच्या जंतूंचो संसर्ग जावंक पावना, ही बरी गजाल. ना जाल्यार पयलीं कितलींशीं भुरगीं धोणकुटी जावन वतालीं. जल्माक येना फ़ुडें सुरवात करून ते -ते तरेचें वासीन त्या- त्या वयाचेर दित रावपाच्या उद्देशाची थोडक्यांत म्हायती.
 बिसीजी म्हणजे टिबीचेर वासीन. टीबी हें संसर्गाचें दुयेंस आनी तें खंयचेय व्यक्ती कडल्यान सांपडता. ताचो संसर्ग जल्मना फ़ुडें जावूंक शकता म्हणून तें जल्मना फुडें रोखडेंच दिवपाचें आसता. बाकी दुयेंसां जावन प्रतिकार शक्त कमी जाल्यार फ़ुडें टीबीचें दुयेंस जांवक शकता. तें जाल्यार भुरगें परत- परत बरें ना जाता, तशेंच परत- परत थंडी भरप, जोर येवप अशें करता- करतां वाडीचेर परिणाम जाता. मेंदवाचेर परिणाम जावन शिकपांत फाटीं उरता. दुयेंसान मोठें प्रमाण गाठलें जाल्यार रक्तांतल्यान मेंदवाक पावता आनी टीबी मेनिन्ज्याय्टीस म्हणून मेंदवाचो संसर्ग जाता. मेनिन्ज्याय्टीस हें दुयेंस एकदम त्रासदायक. भुरग्याच्या मेंदवाच्या कार्यपद्द्तीचेर वायट परिणाम करता. बुद्धीमत्ता कमी जाता तशेंच आजन्म मतिमंद उरपाची श्क्यता उरता. म्हणून वेळार हें वासीन दिवप गरजेचें.
 हॅपटायटीस बी (म्हणजे रक्तकामिण ) वासीन रक्तकामिणीचो संसर्ग आवयक आसत जाल्यार भुरग्याक तो येवूंक शकता. फुडें केन्नाय हें दुयेंस आशिल्ल्या मनश्याच्या रक्ता बरोबर चुकून संपर्क आयलो वा केन्नाय असल्या रक्ताचें ट्रांस्फ़्युजन चुकून दिलें तर भुरग्याक फ़ुडें हें दुयेंस जडटा जातून लिवराचो त्रास जावन, कॅन्सर पसून जावपाची शक्यता आसता. रोग जडिल्लें भुरगें शिक्षणांत फाटीं उरता, म्हणून वेळोवेळ हीं वासिना दिवपाची गरज आसता. जल्न्माक आयले बरोबर 24 वरांभितर हें वासीन दिवप गरजेचें. मागीर देड म्हयन्यां उपरांत आनी मागीर परत साडे तीन म्हयन्याचेर आनी बुस्टर देड वर्साचेर अशीं हीं तीन वासिनां दिवपाचीं आसतात. ती एकोडीं दिनासतना पॅंटावालन्ट वासिनांतल्यांनय दिवूंक मेळटात.
 पोलिओ दुयेंसा बद्दल सगळ्यांक खबर आसतली. सुरवातीक जोर येवन, कमर, पांय लुळे पडटात आनी जल्मभर पांयांन किंवा कमरेन बारीक उरता. वयल्या भागाक बादा जायत जाल्यार श्वासाचे स्नायु लुळे पडून भुरगें मरता. जल्माक येतनाच पयलो डोस पिवपाक दिवन, देड म्हयन्याचेर दुसरो आनी मागीर प्रत्येक म्हयन्याक एक अशे सगळे पांच डोस वेळार घालपाचे. त्या भायर पल्स पोलिओ जेन्ना जेन्ना सरकार दिता, तेन्ना तेन्ना पिरायेच्या पांच वर्सा मेरेन हे डोस दित रावपाची गरज आसता. त्या मागीर बुस्टर डोस जो पयल्या डोसाचें काम चालू दवरता, तो देड वर्साचेर दिवपाचो. पोलिओचें इन्जेक्शन (आय पी वी) फक्त खाजगी दवाखान्यात दिताले ते वासीन आतां सरकारी दवाखान्यांतय दितात. तोंडांतल्यान दितात त्या पोलिओ बरोबर पोलिओचें इंजेक्शन दिवप फायद्याचें. एक बरी खबर म्हणल्यार पोलिओ आतां भारतांत नाशिल्ल्यांत जमा जाला आनी भारत शून्य पोलिओ म्हणून लागीं - लागीं घोशीत जाला. मदीं किद्याकय लागून खंयचाय वासिनाचो डोस दिवपाक उशीर जालो जाल्यार, दोतोराक विचारुन डोस तशेच चालू दवरपाचे, काय परत सगले डोस दिवचे पडतले, तें विचारुन घेवप सदांच गरजेचें.
 (फुडें चलता)
खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 